
–	ņemot vērā iepriekšējās rezolūcijas par Honkongu un Ķīnu,
–	ņemot vērā Reglamenta 150. panta 5. punktu un 136. panta 4. punktu,
A.	tā kā pēc Nacionālās drošības likuma (NDL) un Nacionālās drošības aizsardzības rīkojuma (NDAR) ieviešanas Honkongā ir pasliktinājusies pamatbrīvību un tiesiskuma situācija; tā kā Ķīna ir pārkāpusi Ķīnas–Lielbritānijas un Ķīnas–Portugāles kopīgo deklarāciju principu “viena valsts — divas sistēmas” un Starptautisko paktu par pilsoniskajām un politiskajām tiesībām (ICCPR); tā kā, pamajoties uz NDL, ir arestēti vairāk nekā 200 cilvēki;
B.	tā kā Jimmy Lai kopš 2020. gada ir aizturēts, pamatojoties uz safabricētām apsūdzībām; tā kā viņa tiesas process pēc dažādiem kavējumiem sākās 2023. gadā; tā kā viņš noliedza šīs apsūdzības un viņam draud mūža ieslodzījums; tā kā viņa Lielbritānijas advokātam ir liegta atļauja pārstāvēt viņu;
C.	tā kā 45 demokrātiju atbalstoši politiķi, aktīvisti un žurnālisti lietā “Hong Kong 47” tika notiesāti par valsts graušanu — par neoficiālas vēlēšanu priekšatlases organizēšanu; tā kā viņu tiesas prāvas bija līdz šim lielākās valsts drošības tiesas prāvas;
D.	tā kā politieslodzītie Honkongā cieš no grūtiem apstākļiem, kas bieži vien ietekmē viņu veselību ilgo pirmstiesas apcietinājumu laikā, kā tas ir 76 gadus vecā Lai gadījumā, kuram ir diabēts un kuram tiek liegts vakarēdiens ieslodzījumā;
E.	tā kā neatkarīgie mediji Honkongā ir bijuši spiesti pārtraukt darbību un tā kā divi žurnālisti no pašlaik jau slēgtiem plašsaziņas līdzekļiem, proti, Chung Pui-kuen un Patrick Lam, ir notiesāti par “musinošām publikācijām”; tā kā Honkongas vērtējums pasaules preses brīvības indeksā ir ievērojami samazinājies,
1.	nosoda demokrātiju atbalstošo aktīvistu notiesāšanu par valsts drošības apsūdzībām, pārkāpjot starptautiskās tiesības; prasa atcelt NDL un NDAR; nosoda pamatbrīvību situācijas pasliktināšanos Honkongā;
2.	mudina Honkongas valdību nekavējoties un bez nosacījumiem atbrīvot visus demokrātiju atbalstošos aktīvistus, tostarp Lai un Chung, un atcelt visas pret viņiem izvirzītās apsūdzības;
[bookmark: _gjdgxs]3.	nosoda NDL eksteritoriālo piemērošanu un Ķīnas un Honkongas iestāžu aizvien biežākās transnacionālās represijas pret diasporas kopienām Eiropas Savienībā; aicina dalībvalstis apturēt ar tām noslēgtos izdošanas līgumus;
4.	nosoda Honkongas globālās tirdzniecības pozīcijas izmantošanu, lai izvairītos no starptautiskajām sankcijām, kas noteiktas Krievijai, Irānai un Ziemeļkorejai, jo īpaši piegādājot progresīvas tehnoloģijas, tirgojot naftu un sniedzot finanšu pakalpojumus;
5.	aicina EĀDD un dalībvalstis brīdināt Ķīnu, ka tās rīcība Honkongā ietekmēs ES un Ķīnas attiecības; aicina Padomi pārskatīt savus 2020. gada secinājumus par Honkongu un piemērot mērķtiecīgas sankcijas John Lee un citām Honkongas un Ķīnas amatpersonām, kas atbildīgas par cilvēktiesību pārkāpumiem, atcelt Honkongai labvēlīgo muitas režīmu un pārskatīt Honkongas Ekonomiskās tirdzniecības biroja Briselē statusu; mudina dalībvalstis ierosināt Starptautiskajā Tiesā lietu pret Ķīnas lēmumu piemērot NDL Honkongā un Makao;
6.	prasa izveidot ES tiesiskās aizsardzības fondu, lai atbalstītu demokrātijas aktīvistus Honkongā, un aicina ES biroju Honkongā pastiprināt cietumu apmeklējumus un tiesas novērošanu, kā arī izveidot cilvēktiesību kontaktpunktu;
7.	aicina Honkongu ļaut žurnālistiem ziņot brīvi un mudina EĀDD stiprināt preses brīvību Honkongā;
8.	uzdod priekšsēdētājai nosūtīt šo rezolūciju Padomei, Komisijai un Honkongas īpašās pārvaldes apgabalam (HKSAR).

